b"\n_START_ARTICLE_\nPalau de la M\xc3\xbasica Catalana\n_START_SECTION_\nUdformning\n_START_PARAGRAPH_\nEnhver overflade er udsmykket i koncerthallen, udenp\xc3\xa5 og indenfor, hvilket skaber et meget stort indtryk p\xc3\xa5 tilskuere og bes\xc3\xb8gende. Udenfor er koncerthallen domineret af m\xc3\xb8rker\xc3\xb8de mursten, der st\xc3\xa5r i skarp kontrast til de hvidlige skulpturer af mennesker og farvede blade og plantedele. Den kontrastfyldte og simplere udsmykning udenfor forbereder p\xc3\xa5 ingen m\xc3\xa5de tilskueren til det barokke virvar, overflod, farveeksplosion og fuldkommen viusuel overv\xc3\xa6ldelse indenfor. De visuelle indtryk skaber en imponerede ramme om musikken. Indenfor er alle overfladerne flerfarvede og skinnende, d\xc3\xa6kkede af fliser, kakler, mosaikker, m\xc3\xb8nstre, skulpturer og relieffer, dog er bygningen opf\xc3\xb8rt s\xc3\xa5dan, at akustikken er fremragende og lyden bliver ikke d\xc3\xa6mpet. Noget af det mest karakteristiske for Palau er loftsvinduet i koncerthallen, hvor dagslyset slipper ind og hvor det flerfarvede glas, d\xc3\xa6kket af m\xc3\xb8nstre, er formet som en stor glasdr\xc3\xa5be, der er ved at dryppe nedad, og er omringet af roseblomstformede keramiske kakler. Dette imponerende loftsvindue med dr\xc3\xa5ben ses ofte som symbol for Palau i diverse marketingsforetagende. Et andet s\xc3\xa6rkendetegn er de 18 muser i v\xc3\xa6ggene omkring orkestret p\xc3\xa5 scenen. Der er 9 muser p\xc3\xa5 hver v\xc3\xa6g, hver af dem spillende p\xc3\xa5 et instrument, og deres overkroppe er tredimensionelle skulpturer, der stikker frem ud af v\xc3\xa6ggen, som var de en del af orkestret. Musernes kjoler med diverse symboler er til geng\xc3\xa6ld helt flade, grafiske relieffer og v\xc3\xa6ggene omkring dem er d\xc3\xa6kket med de typiske for Barcelona trencad\xc3\xads r\xc3\xb8dfarvede brudstykker af mosaik. Den r\xc3\xb8de farve giver de lyse museskulpturer et varmt gl\xc3\xb8d under belysningen og det varme sk\xc3\xa6r tiltr\xc3\xa6kker tilskuernes \xc3\xb8jne. Der er utallige andre skulpturer, for eksempel den catalanske musikgruppe p\xc3\xa5 hj\xc3\xb8rnet af bygningen eller pegasus-hesten p\xc3\xa5 en af s\xc3\xb8jlerne. S\xc3\xb8jlerne udenfor er ogs\xc3\xa5 s\xc3\xa6rpr\xc3\xa6gede for stedet, helt tykke, byggede af m\xc3\xb8rker\xc3\xb8de mursten, stensokler og kantede med store relieffer af planteblade. S\xc3\xb8jlerne er s\xc3\xa5 store, at i gamle dage var der plads nok inde i dem til billetluge.\n_START_SECTION_\nKoncerter og musikere\n_START_PARAGRAPH_\nUdover korsamfundet Orfeo Catala, er koncerthallen siden 1908 blevet benyttet af lokale og verdenskendte musikere, sangere, dirigenter, orkestraer og komponister, s\xc3\xa5som Arthur Rubinstein, Montserrat Caball\xc3\xa9, Jos\xc3\xa9 Carreras, Yehudi Menuhin, Berlins Filharmoniske Orkester med Richard Strauss, Herbert von Karajan, Wiens Filharmoniske Orkester og mange andre. Palau har desuden v\xc3\xa6ret et samlingspunkt for catalansk kultur, politik og den catalanske identitet siden opf\xc3\xb8rslen. _NEWLINE_Komponister, der har opf\xc3\xb8rt eller dirigeret deres egne v\xc3\xa6rker i koncerthallen siden starten af det 20 \xc3\xa5rhundrede, var blandt andet selveste Richard Strauss, Maurice Ravel, Sergei Prokofiev, Igor Stravinsky, Sergei Rachmaninov, Arthur Honegger, Krzysztof Penderecki og andre. _NEWLINE_Jazzmusikere og popmusikere som ogs\xc3\xa5 gav koncerter i Palau, var blandt andet Duke Ellington, Ella Fitzgerald, Norah Jones, Sin\xc3\xa9ad O'Connor og andre."